Այս պատմությունը, սաուդյան այս դրաման մեզ այնքան ցավ չէր պատճառի, եթե կալանված արքայազներից մեկը չլիներ Ալ Վալիդ իբն Թալալ ալ Սաուդը` աշխարհի ամենահարուստ մարդկանցից մեկը, 25 միլիարդի կարողության տեր: Նա Four Seasons-ի հիմնական սեփականատերն է, Citibank-ի ամենախոշոր մասնավոր փայատերը, Բիլ Գեյթսի գործընկերը։ Նա միակն է երկրագնդում, ով աշխարհով մեկ ճամփորդում է կես միլիարդ եվրո արժողությամբ սեփական A-380 օդանավով։ Ալ Վալիդի տատը Ցեղասպանությունից փրկված հայուհի էր, եղել է նրա պապի` Սաուդյան Արաբիայի առաջին թագավոր Աբդուլ Ազիզի ամենասիրելի կինը: Եվ մեկ քառորդով հայ լինելով` Ալ Վալիդը չէր կարող խուսափել հայի բախտից: Եվ ահա այսօր հորեղբոր` թագավոր Սալմանի համաձայնությամբ և թագաժառանգ հորեղբոր տղայի կարգադրությամբ, նրան խոշտանգում են հինգաստղանի շքեղ հյուրանոցում, պահանջում, որ պետությանը գումար վերադարձնի: Էլ ի՞նչը կարող է ավելի սարսափելի լինել հայի, թեկուզ մեկ քառորդով հայի համար...